2. ปัจจัยความเสี่ยง

การดำเนินธุรกิจของบริษัทฯ ต้องเผชิญกับปัจจัยความเสี่ยงต่างๆ
ซึ่งอาจส่งผลกระทบต่อการดำเนินงานและราคาหุ้นของ บมจ. ศรีตรัง
โดยปัจจัยความเสี่ยงดังต่อไปนี้เป็นเพียงปัจจัยความเสี่ยงสำคัญบางประการที่อาจส่งผลกระทบต่อบริษัทฯ
ทั้งนี้ อาจมีปัจจัยความเสี่ยงอื่นๆ ที่บริษัทฯ ไม่ทราบและอาจมีปัจจัยความเสี่ยงบางประการที่บริษัทฯ
เห็นว่าไม่เป็นสาระสำคัญ
ซึ่งปัจจัยความเสี่ยงเหล่านี้อาจส่งผลกระทบต่อการดำเนินธุรกิจของบริษัทในอนาคตได้

2.1 ความเสี่ยงเกี่ยวกับภาวะอุตสาหกรรมและธุรกิจของบริษัทฯ

ราคาสินค้าโภคภัณฑ์โดยทั่วไป ซึ่งรวมถึงยางธรรมชาติ อาจมีความผันผวนของราคา

สินค้าโภคภัณฑ์โดยทั่วไป ซึ่งรวมถึงยางธรรมชาติมักมีความผันผวนด้านราคา
ซึ่งผู้ประกอบการในอุตสาหกรรมยางธรรมชาติรวมทั้งบริษัทฯ เอง
ต่างก็มีข้อจำกัดในการกำหนดเวลาการเก็บเกี่ยวและการเปลี่ยนแปลงของราคายางธรรมชาติดังกล่าว
ทั้งนี้ ปัจจัยที่ส่งผลกระทบต่อราคายางธรรมชาติและผลิตภัณฑ์ยางธรรมชาติที่จำหน่ายโดยบริษัทฯ
(เช่นเดียวกันกับสินค้าโภคภัณฑ์ส่วนใหญ่) มีดังต่อไปนี้

-   อุปสงค์และอุปทานของยางธรรมชาติ –
    การเพิ่มขึ้นของปริมาณอุปทานของยางธรรมชาติหรือการลดลงของระดับการบริโภคยางธรรมชาติของโลกนั้น
    อาจส่งผลทำให้มีปริมาณของอุปทานมากเกินไปจนอาจทำให้ราคาขายเฉลี่ยของผลิตภัณฑ์ยางธรรมชาติของบริษัทฯ
    ลดลง

-   ราคาของน้ำมันดิบ พลังงาน และสารเคมีที่มีน้ำมันเป็นองค์ประกอบพื้นฐาน –
    ราคาของน้ำมันดิบอาจส่งผลกระทบต่อราคายางธรรมชาติและวัตถุดิบอื่นๆ เช่น
    สารเคมีที่มีน้ำมันเป็นองค์ประกอบพื้นฐานที่ใช้ในกระบวนการผลิตยาง นอกจากนี้
    ราคายางสังเคราะห์ (Synthetic Rubber) มักจะแปรผันไปตามราคาของน้ำมันดิบ
    และความผันผวนของราคายางสังเคราะห์มักจะส่งผลกระทบต่อราคาและความต้องการยางธรรมชาติด้วยเช่นกัน

-   การเปลี่ยนแปลงของอัตราแลกเปลี่ยน –
    เนื่องจากยางธรรมชาติส่วนใหญ่จะทำการซื้อขายเป็นสกุลเงิน
    ดอลล่าร์สหรัฐฯ ดังนั้น
    ความผันผวนของค่าเงินที่ใช้ในการส่งออกยางธรรมชาติเมื่อเทียบกับเงินดอลล่าร์สหรัฐฯ
    อาจส่งผลให้ราคายางธรรมชาติมีความผันผวนในประเทศผู้ส่งออกนั้นๆ

-   การเก็งกำไร (Speculation) –
    เนื่องจากยางธรรมชาติและผลิตภัณฑ์ยางธรรมชาติบางประเภทของ
    บริษัทฯ ทำการซื้อขายในตลาดสินค้าเกษตรล่วงหน้า Commodity Future Exchange ดังนั้น
    ราคาของยางจึงมีความอ่อนไหวจากการเก็งกำไรในตลาดดังกล่าวนอกเหนือไปจากปัจจัยทางเศรษฐกิจของภูมิภาคและของโลก

-   การแทรกแซงของรัฐบาล – รัฐบาลของประเทศซึ่งเป็นผู้ผลิตยางธรรมชาติหลัก เช่น
    ประเทศไทย อินโดนีเซีย และมาเลเซีย
    อาจเข้าแทรกแซงโดยการกำหนดนโยบายเพื่อสนับสนุนอุตสาหกรรมยางธรรมชาติภายในประเทศของตนเป็นครั้งคราว
    เช่น
    ในอดีตรัฐบาลไทยเคยแทรกแซงทางด้านราคาเพื่อสนับสนุนราคายางธรรมชาติซึ่งการแทรกแซงดังกล่าวส่งผลกระทบในทางลบต่อกำไรของบริษัทฯ
    และในปี 2552 รัฐบาลอินโดนีเซียได้ลดปริมาณ (Quotas)
    การส่งออกยางธรรมชาติเนื่องจากการลดลงของราคายางธรรมชาติ
    ซึ่งจำกัดความสามารถในการใช้โรงงานของบริษัทฯ
    ในอินโดนีเซียได้อย่างเต็มกำลังประสิทธิภาพ

ปัจจัยอื่นๆ
ที่อยู่นอกเหนือความคาดหมายและอาจส่งผลกระทบต่อราคายางธรรมชาติและผลิตภัณฑ์ยางธรรมชาติของบริษัทฯ
รวมถึง อัตราการเจริญเติบโตทางเศรษฐกิจ อัตราดอกเบี้ยทั้งในและต่างประเทศ
และนโยบายทางการค้า

หากบริษัทฯ ไม่สามารถผลักราคาวัตถุดิบที่เพิ่มขึ้นไปยังลูกค้า และ/หรือ ผู้จัดหาสินค้าได้
อาจส่งผลกระทบในทางลบต่อผลกำไรของบริษัทฯ ทั้งนี้
หากราคาตลาดของผลิตภัณฑ์ยางธรรมชาติที่จำหน่ายโดยบริษัทฯ มีราคาลดลง ธุรกิจ
ฐานะทางการเงิน และผลการดำเนินงานของบริษัทฯ
อาจได้รับผลกระทบในทางลบอย่างมีนัยสำคัญด้วย

สัดส่วนสำคัญของยอดขายผลิตภัณฑ์ยางธรรมชาติของบริษัทฯ อยู่ในอุตสาหกรรมการผลิตยางรถยนต์
ซึ่งทำให้บริษัทฯ ได้รับความเสี่ยงในช่วงขาลงของอุตสาหกรรมประเภทนี้

ผลิตภัณฑ์ยางธรรมชาติที่บริษัทฯ จำหน่ายได้แก่ ยางแผ่นรมควัน ยางแท่ง และน้ำยางข้น
โดยอุตสาหกรรมยางรถยนต์มีความสำคัญและมีผลเป็นอย่างมากต่อปริมาณความต้องการผลิตภัณฑ์ยางธรรมชาติของตลาดโลก
โดยเฉพาะยางแท่ง ทั้งนี้ ลูกค้าหลักของบริษัทฯ ประกอบด้วยผู้ผลิตยางรถยนต์ในตลาดเกิดใหม่
(Emerging Market) เช่นสาธารณรัฐประชาชนจีนและอินเดีย
และผู้ผลิตยางรถยนต์ระดับโลกที่มีชื่อเสียงอยู่แล้ว โดยบริษัทฯ
จำหน่ายผลิตภัณฑ์ยางธรรมชาติส่วนใหญ่ให้แก่ผู้ประกอบการผลิตยางรถยนต์ ดังนั้น
ถ้าหากเกิดการชะลอตัวของการผลิตของอุตสาหกรรมผลิตยางรถยนต์
อาจส่งผลให้ความต้องการซื้อผลิตภัณฑ์ยางธรรมชาติของบริษัทฯ มีปริมาณลดลง
และอาจส่งผลกระทบในทางลบต่อธุรกิจ ฐานะทางการเงิน และผลการดำเนินงานของบริษัทฯ

ความผันผวนของอัตราแลกเปลี่ยนเงินตรา
และการเปลี่ยนแปลงกฎหมายเกี่ยวกับการควบคุมการแลกเปลี่ยนเงินตราต่างประเทศอาจส่งผลกระทบในทางลบต่อธุรกิจ
ฐานะทางการเงิน และผลการดำเนินงานของบริษัทฯ

แม้ว่าสกุลเงินที่ใช้ในการรายงานทางการเงินของบริษัทฯ
จะเป็นสกุลเงินบาทและการซื้อวัตถุดิบเพื่อการผลิตผลิตภัณฑ์ยางธรรมชาติของบริษัทฯ
จะเป็นเงินบาทและรูเปียห์อินโดนีเซีย แต่รายได้จากการส่งออกส่วนใหญ่ของบริษัทฯ นั้น
อยู่ในรูปสกุลเงินดอลล่าร์สหรัฐฯ นอกจากนี้ หุ้นของ บมจ. ศรีตรัง
ที่ทำการซื้อขายในตลาดหลักทรัพย์สิงคโปร์ (SGX-ST) ถูกอ้างอิงเป็นเงินดอลล่าร์สิงคโปร์
ในขณะที่เงินปันผล (ถ้ามี) นั้นจะจ่ายในรูปเงินบาท ดังนั้น
ความผันผวนของอัตราแลกเปลี่ยนระหว่างเงินบาท รูเปียห์อินโดนีเซีย ดอลล่าร์สหรัฐฯ
ดอลล่าร์สิงคโปร์ หรือเงินตราสกุลอื่นๆ อาจส่งผลกระทบในทางลบต่อธุรกิจ ฐานะทางการเงิน
และผลการดำเนินงานของบริษัทฯ รวมถึงมูลค่าเงินปันผลที่จ่ายในรูปของเงินตราต่างประเทศได้
นอกจากนี้ ความผันผวนของอัตราแลกเปลี่ยนระหว่างเงินบาท รูเปียห์อินโดนีเซีย
และริงกิตมาเลเซีย อาจส่งผลกระทบในทางลบต่อความสามารถในการแข่งขันด้านราคาของบริษัทฯ
เมื่อเทียบกับผู้ผลิตยางธรรมชาติรายอื่นๆ จากประเทศอินโดนีเซียและมาเลเซียอีกด้วย

บริษัทฯ พยายามที่จะบรรเทาความเสี่ยงเกี่ยวกับอัตราแลกเปลี่ยนเงินตราต่างประเทศ
โดยใช้สัญญาซื้อขายล่วงหน้าฟอร์เวิร์ด และสัญญา Option
เพื่อที่จะลดความเสี่ยงที่เกี่ยวกับอัตราแลกเปลี่ยนเงินตราต่างประเทศ
ซึ่งอาจเกิดขึ้นจากการซื้อขายผลิตภัณฑ์ในสกุลเงินอื่นที่มิใช่เงินบาท ทั้งนี้ หากบริษัทฯ
ไม่ประสบผลสำเร็จในการลดความเสี่ยงเกี่ยวกับอัตราแลกเปลี่ยนเงินตราต่างประเทศดังกล่าว
บริษัทฯ อาจมีความเสี่ยงเกี่ยวกับความผันผวนในอัตราแลกเปลี่ยนเงินตราต่างประเทศมากยิ่งขึ้น
ซึ่งอาจส่งผลกระทบในทางลบต่อฐานะทางการเงินและผลการดำเนินงานของบริษัทฯ

กลุ่มบริษัทฯ ต้องพึ่งพาผู้บริหารรายสำคัญ

ปัจจัยสำคัญประการหนึ่งที่มีผลต่อการเจริญเติบโตของกลุ่มบริษัทฯ คือ ความสามารถของบริษัทฯ
ในการจัดหา
พัฒนาและรักษาทีมผู้บริหารมืออาชีพที่มีประสบการณ์และความเชี่ยวชาญในธุรกิจยางธรรมชาติ ดังนั้น
ความสำเร็จอย่างต่อเนื่องของบริษัทฯ จึงขึ้นอยู่กับความสามารถของบริษัทฯ
ในการรักษาผู้บริหารหลักของบริษัทฯ เช่น นายไวยวุฒิ
สินเจริญกุล นายกิติชัย สินเจริญกุล และนายลี พอล สุเมธ รวมถึงพัฒนาและฝึกอบรมผู้บริหารใหม่ๆ
หากสมาชิกทีมบริหารที่มีประสบการณ์ของบริษัทฯ
ไม่สามารถหรือไม่ประสงค์ที่จะทำงานในตำแหน่งหน้าที่ของตนต่อไปแล้ว บริษัทฯ อาจ
ไม่สามารถหาบุคคลที่เหมาะสมมาทำงานแทนได้ ซึ่งอาจส่งผลกระทบในทางลบต่อธุรกิจของบริษัทฯ
นอกจากนี้ ขั้นตอนในการสรรหาผู้บริหารใหม่ซึ่งมีความชำนาญและความสามารถตามที่บริษัทฯ
ต้องการนั้นอาจใช้เวลานานและอาจต้องแข่งขันกับผู้ประกอบการรายอื่น บริษัทฯ
อาจไม่สามารถสรรหาผู้ที่มีความสามารถเพื่อมาสนับสนุนแผนการขยายกิจการของบริษัทฯ ได้
ซึ่งอาจส่งผลกระทบในทางลบต่อธุรกิจและผลการดำเนินงานของบริษัทฯ

ธุรกิจของบริษัทฯ ต้องอาศัยเงินทุนจำนวนมาก และหากบริษัทฯ
ไม่สามารถรักษาระดับของเงินทุนหมุนเวียนให้เพียงพอได้
อาจส่งผลกระทบในทางลบต่อผลการดำเนินงานของบริษัทฯ

บริษัทฯ ใช้เงินจำนวนมากในการประกอบธุรกิจ โดยเฉพาะอย่างยิ่งในการจัดซื้อวัตถุดิบ เช่น
ยางแผ่นดิบ ยางก้อนถ้วย และน้ำยางสด รวมถึงผลิตภัณฑ์ยางธรรมชาติที่บริษัทฯ
ซื้อมาจากผู้ผลิตรายอื่นๆ และในบางครั้งจาก บจ. ไทยเทค ซึ่งเป็นกิจการร่วมค้าของบริษัทฯ
เพื่อตอบสนองต่อตามความต้องการของลูกค้า
และการเก็บรักษาผลิตภัณฑ์ยางธรรมชาติสำหรับการจำหน่ายสินค้าของบริษัทฯ ในตลาดต่างประเทศ
โดยระยะเวลาของเงินทุนหมุนเวียนของบริษัทฯ ในกระบวนการผลิต
นับตั้งแต่การซื้อวัตถุดิบจนถึงการได้รับชำระเงินจากลูกค้าของบริษัทฯ นั้น
มีระยะเวลาประมาณสองถึงสี่เดือน นอกจากนี้ บริษัทฯ
อาจยังต้องมีรายจ่ายส่วนทุนจำนวนมากในการรักษา เพิ่มคุณภาพ
และขยายโรงงานผลิตและสถานที่เก็บรักษา บริการขนส่ง และสิ่งอำนวยความสะดวกต่างๆ
เพื่อให้บริษัทฯ สามารถรักษาศักยภาพในการแข่งขันที่เพิ่มมากขึ้น เทคโนโลยีที่ก้าวล้ำ
และมาตรฐานเกี่ยวกับความปลอดภัยและสิ่งแวดล้อมในภาคอุตสาหกรรมที่เปลี่ยนแปลงไป ทั้งนี้
ในปัจจุบัน บริษัทฯ มีแหล่งเงินทุนเพื่อใช้ในการดำเนินงานของบริษัทฯ
จากกระแสเงินสดจากการดำเนินงาน เงินกู้ทั้งระยะสั้นและระยะยาวจากสถาบันการเงิน

ณ วันที่ 31 ธันวาคม 2553 บริษัทฯ มีเงินสดและรายการเทียบเท่าเงินสดจำนวนประมาณ 1,774
.0 ล้านบาท และเงินกู้ส่วนใหญ่ของบริษัทฯ ได้แก่ เงินกู้ระยะสั้น ทั้งนี้ บริษัทฯ
ไม่อาจรับรองได้ว่าบริษัทฯ
จะไม่ประสบปัญหาเกี่ยวกับกระแสเงินสดและรายการเทียบเท่าเงินสดติดลบในอนาคต
ในกรณีที่บริษัทฯ ไม่สามารถหา หรือมีเงินกู้จากสถาบันการเงินในระดับที่เพียงพอได้
หรือไม่สามารถสร้างรายได้จากการดำเนินงานที่เพียงพอ หรือหากบริษัทฯ มีเงินสดไม่เพียงพอ
บริษัทฯ อาจไม่มีกระแสเงินสดที่เพียงพอที่จะนำไปใช้ในการดำเนินงานของบริษัทฯ
ซึ่งอาจส่งผลกระทบในทางลบต่อธุรกิจ และผลการดำเนินงานของบริษัทฯ

ภาวะปัญหาตลาดสินเชื่อ (Credit Market) ทั่วโลกอาจส่งผลกระทบต่อต้นทุน หรือเงื่อนไขอื่นๆ
ของสัญญากู้ของบริษัทฯ

ณ วันที่ 31 ธันวาคม 2553 บริษัทฯ มีเงินกู้ระยะสั้นและระยะยาวจากสถาบันการเงินรวมจำนวน
23,276.3 ล้านบาท คิดเป็นประมาณร้อยละ 87.9 และร้อยละ 12.1
ของยอดเงินกู้รวมจากสถาบันการเงิน ตามลำดับ โดยมีอัตราดอกเบี้ยอยู่ระหว่างร้อยละ 1.1
ถึงร้อยละ 11.5 ต่อปี ขึ้นอยู่กับสกุลเงินของสัญญาเงินกู้แต่ละฉบับ ภาวะปัญหาตลาดสินเชื่อ
(Credit Market) ทั่วโลกอาจส่งผลกระทบต่อต้นทุนเงินกู้หรือเงื่อนไขอื่นๆ ของสัญญากู้ของบริษัทฯ
ที่มีอยู่ รวมทั้งความสามารถของบริษัทฯ
ที่จะได้รับเงินกู้หรือที่จะเข้าถึงตลาดทุนที่มีเงื่อนไขอันเป็นประโยชน์ต่อบริษัทฯ ได้
การเพิ่มขึ้นของต้นทุนเงินกู้อย่างมีนัยสำคัญนั้น อาจส่งผลกระทบต่อความสามารถของบริษัทฯ
ในการแข่งขันกับผู้ประกอบการรายอื่นซึ่งมีระดับเงินกู้ที่ต่ำกว่า

บริษัทฯ อาจได้รับผลกระทบจากสภาวะอากาศที่เปลี่ยนแปลง และ/หรือ โรคระบาด
ซึ่งอาจนำไปสู่ความผันผวนทางด้านราคาและการเพิ่มขึ้นของต้นทุนในการดำเนินงานของบริษัทฯ

ยางแผ่นดิบ ยางก้อนถ้วย และน้ำยางสดนั้นถือเป็นวัตถุดิบหลักของผลิตภัณฑ์ยางธรรมชาติของบริษัทฯ
การจัดหาวัตถุดิบเหล่านี้จากผู้จัดหาวัตถุดิบ รวมถึงการเก็บน้ำยางสดจากสวนยางพาราของบริษัทฯ
เองในอนาคตนั้น อาจได้รับผลกระทบในทางลบจากสภาวะอากาศที่เปลี่ยนแปลง เช่น ภัยแล้ง
อุทกภัย ฝนที่ตกชุกติดต่อกันนาน และพายุ เป็นต้น และ/หรือโรคภัยที่มีการระบาดในสวนยางพารา
ที่ผู้จัดหาวัตถุดิบซื้อมา หรือสวนยางพาราของบริษัทฯ เองในอนาคต เหตุการณ์เหล่านี้
หากดำเนินติดต่อกันเป็นเวลานานนั้น
อาจส่งผลกระทบต่อผลผลิตโดยรวมของวัตถุดิบดังกล่าวและนำไปสู่ความผันผวนของราคา อีกทั้ง
การลดลงอย่างมากของอุปทาน
หรือการเพิ่มขึ้นอย่างมากของต้นทุนของวัตถุดิบอาจทำให้ต้นทุนทางการผลิตของบริษัทฯ สูงขึ้น
ส่งผลกระทบต่อความสามารถในการผลิตของบริษัทฯ และทำให้ธุรกิจ ฐานะทางการเงิน
และผลการดำเนินงานของบริษัทฯ ได้รับผลกระทบในทางลบอย่างมีนัยสำคัญ

โรงงานผลิตของบริษัทฯ บริษัทร่วม และกิจการร่วมค้าของบริษัทฯ อาจเกิดการขัดข้อง
ซึ่งอาจส่งผลกระทบในทางลบต่อการดำเนินงานของบริษัทฯ บริษัทร่วม และกิจการร่วมค้าของบริษัทฯ

กระบวนการผลิตของบริษัทฯ บริษัทร่วม และกิจการร่วมค้าของบริษัทฯ
ต้องใช้ทรัพยากรเป็นจำนวนมาก เช่น น้ำประปา และไฟฟ้า เป็นต้น เพื่อให้โรงงานผลิตของบริษัทฯ
บริษัทร่วม และกิจการร่วมค้าของบริษัทฯ สามารถดำเนินงานได้ นอกจากนี้ ภัยธรรมชาติ
เหตุสุดวิสัย การขาดแคลนแรงงาน ความขัดข้องอย่างรุนแรงในส่วนของสาธารณูปโภค เช่น
น้ำประปา หรือไฟฟ้า และเหตุวิบัติอื่นใดหรือเหตุการณ์ที่อยู่นอกเหนือการควบคุมของบริษัทฯ เช่น
น้ำท่วมที่ภาคใต้ของประเทศไทยในเดือนพฤศจิกายน 2553
อาจนำไปสู่ความขัดข้องหรือการหยุดชะงักที่สำคัญในการผลิตของโรงงานผลิตของบริษัทฯ บริษัทร่วม
และกิจการร่วมค้าของบริษัทฯ
การขัดข้องดังกล่าวอาจส่งผลกระทบในทางลบต่อการดำเนินงานของบริษัทฯ บริษัทร่วม
และกิจการร่วมค้าของบริษัทฯ

กลุ่มบริษัทอาจได้รับผลกระทบในทางลบจากการบัญญัติหรือการบังคับใช้กฎระเบียบเกี่ยวกับสิ่งแวดล้อมที่เข้มงวดยิ่งขึ้น

การประกอบธุรกิจของกลุ่มบริษัทฯ อยู่ภายใต้กฎหมาย และกฎระเบียบข้อบังคับต่างๆ
ที่เกี่ยวกับการส่งเสริมคุณภาพของสิ่งแวดล้อมและสังคม
ประเด็นทางด้านสิ่งแวดล้อมที่อาจเกี่ยวข้องกับกลุ่มบริษัทฯ ได้แก่
ของเสียที่เหลือจากกระบวนการผลิตยางธรรมชาติ
ข้อเรียกร้องเกี่ยวกับสิ่งแวดล้อมหรือการไม่ปฏิบัติตามกฎระเบียบใดๆ ในปัจจุบันหรือในอนาคต
อาจส่งผลให้มีการประเมินค่าเสียหาย การเสียค่าปรับ
หรือการหยุดหรือเลิกการประกอบการของกลุ่มบริษัทฯ

กฎระเบียบเกี่ยวกับสิ่งแวดล้อมและแนวปฏิบัติทางสังคมของประเทศที่กลุ่มบริษัทฯ
มีการประกอบธุรกิจอยู่ในปัจจุบัน อาจจะไม่เข้มงวดเท่ากับกฏระเบียบในประเทศที่พัฒนาแล้ว
อย่างไรก็ดี มีความเป็นไปได้ที่กฎระเบียบเหล่านี้
และ/หรือ แนวปฏิบัติทางสังคม อาจจะมีความเข้มงวดมากยิ่งขึ้นในอนาคต
อาจส่งผลกระทบในทางลบต่อการดำเนินธุรกิจและฐานะทางการเงินของบริษัทฯ ได้ ดังนั้น
การที่กลุ่มบริษัทฯ ไม่ปฏิบัติตามกฎหมายและกฎระเบียบเหล่านี้
อาจก่อให้เกิดความรับผิดทางกฎหมายของกลุ่มบริษัทฯ ซึ่งอาจส่งผลกระทบต่อธุรกิจ
ฐานะทางการเงิน ผลการดำเนินงาน และโอกาสทางธุรกิจของบริษัทฯ ด้วยเช่นกัน

ความต้องการผลิตภัณฑ์ยางธรรมชาติของบริษัทฯ
อาจได้รับผลกระทบจากการนำยางสังเคราะห์มาใช้แทน

ในปี 2553 ยอดจำหน่ายผลิตภัณฑ์ยางธรรมชาติของบริษัทฯ ในรอบปีบัญชีสิ้นสุด ณ วันที่ 31 ธันวาคม
2553 คิดเป็นสัดส่วนประมาณร้อยละ 98 ของรายได้ของกลุ่มบริษัทฯ ทั้งนี้
ในปัจจุบันมีผลิตภัณฑ์ยางสังเคราะห์จำหน่ายอยู่ในตลาดจำนวนมาก
ซึ่งสามารถนำไปใช้แทนยางธรรมชาติในการผลิตผลิตภัณฑ์ยางสำเร็จรูปในหลายๆ ด้าน ทั้งนี้
ปัจจัยต่างๆ เช่นความต้องการยางที่เพิ่มมากขึ้น ความผันผวนของราคายางธรรมชาติ
ระยะทางขนส่งที่ยาวไกล ความเสี่ยงเกี่ยวกับการขาดสินค้าอันเกิดจากปัญหาทางการเมือง
ข้อจำกัดทางภูมิศาสตร์และฤดูการผลิต อาจนำไปสู่ความต้องการที่เพิ่มขึ้นของผลิตภัณฑ์ยางสังเคราะห์
ทั้งนี้ หากความต้องการผลิตภัณฑ์ยางธรรมชาติลดลง
อาจส่งผลกระทบในทางลบอย่างมีนัยสำคัญต่อธุรกิจ ฐานะทางการเงิน
และผลการดำเนินงานของบริษัทฯ

การที่บริษัทย่อย หรือบริษัทร่วม หมดสิทธิประโยชน์ทางภาษี
อาจส่งผลกระทบในทางลบต่อกำไรของบริษัทฯ

Sri Trang International ซึ่งเป็นบริษัทย่อยของบริษัทฯ ได้รับสิทธิประโยชน์ทางภาษีภายใต้
Global Trader Programme ซึ่งทำขึ้นโดย International Enterprise Singapore
โดยถูกจัดเก็บภาษีในอัตราร้อยละ 10
ของรายได้จากการขายในต่างประเทศหรือรายได้ที่ได้รับจากบริษัทต่างๆ
ที่เข้าหลักเกณฑ์ตามที่กำหนดใน Global Trader Programme

นอกจากนี้ บริษัทฯ บริษัทย่อยบางแห่ง และกิจการร่วมค้าที่จัดตั้งขึ้นในประเทศไทย
ยังได้รับสิทธิประโยชน์ในด้านต่างๆ ซึ่งรวมถึง
สิทธิประโยชน์ที่ได้รับจากคณะกรรมการส่งเสริมการลงทุนในการได้รับการยกเว้นภาษีที่เกี่ยวข้องกับการประกอบการของบริษัท

หากสิทธิประโยชน์ดังกล่าวได้หมดลง Sri Trang International บริษัทฯ บริษัทย่อย
และกิจการร่วมค้าที่จัดตั้งขึ้นในประเทศไทยจะต้องเสียภาษีในอัตราที่ใช้บังคับอยู่ในปัจจุบัน
ซึ่งอาจจะส่งผลกระทบในทางลบต่อผลกำไรของบริษัทฯ

2.2 ความเสี่ยงเกี่ยวกับประเทศต่างๆ ที่บริษัทฯ ดำเนินธุรกิจ

สภาพเศรษฐกิจ การเมือง กฎหมาย และระเบียบข้อบังคับของประเทศที่บริษัทฯ
มีการดำเนินธุรกิจอาจส่งผลกระทบในทางลบอย่างมีนัยสำคัญต่อธุรกิจ ฐานะทางการเงิน
ผลการดำเนินงาน โอกาสทางธุรกิจ และราคาตลาดของหุ้นของบริษัทฯ

บริษัทฯ มีการดำเนินธุรกิจและการลงทุนในหลายประเทศ เช่น ประเทศไทย อินโดนีเซีย สิงคโปร์
และสาธารณรัฐประชาชนจีน ดังนั้น บริษัทฯ จึงมีความเสี่ยงต่างๆ
ที่เกี่ยวข้องกับการทำกิจกรรมทางธุรกิจในประเทศเหล่านี้ ทั้งนี้ โดยธุรกิจ ฐานะทางการเงิน
ผลการดำเนินงาน และโอกาสทางธุรกิจของบริษัทฯ
อาจได้รับผลกระทบในทางลบอย่างมีนัยสำคัญจากเหตุการณ์และพัฒนาการต่างๆ ในประเทศเหล่านี้
รวมถึง

-   ภาวะเงินเฟ้อ อัตราดอกเบี้ย และสภาวะเศรษฐกิจโดยรวม

-   การก่อความไม่สงบ ความขัดแย้งทางการทหาร การก่อการร้าย
    การเปลี่ยนแปลงทางการเมือง และสภาวะด้านความปลอดภัยทั่วไป

-   การเปลี่ยนแปลงทางกฎหมายและระเบียบข้อบังคับ

-   การเปลี่ยนแปลงภาษีนำเข้าและอัตราภาษีอื่นๆ

-   ภัยธรรมชาติ

-   ข้อกำหนดห้ามแลกเปลี่ยนเงินตราต่างประเทศหรือห้ามการโยกย้ายเงินทุน หรือ

-   การเวนคืนหรือการยึดคืนกิจการของเอกชน หรือการยึดทรัพย์สินหรือสินทรัพย์ของเอกชน

หากความเสี่ยงใดๆ ที่กล่าวมาข้างต้นเกิดขึ้นและบริษัทฯ
ไม่สามารถปรับเปลี่ยนกลยุทธ์ทางธุรกิจและการประกอบธุรกิจให้สอดคล้องกับความเปลี่ยนแปลงดังกล่าวได้
ธุรกิจ ฐานะทางการเงิน ผลการดำเนินงาน และโอกาสทางธุรกิจของบริษัทฯ
อาจได้รับผลกระทบในทางลบอย่างมีนัยสำคัญ